Diari Oficial de la Generalitat Valenciana


Sumari del DOGV 4720, del 26-03-2004 (2004/2882)

ORDE de 11 de març de 2004, de la Conselleria de Benestar Social, per la qual es convoquen beques dirigides a persones amb discapacitats físiques o sensorials, per a la realització de pràctiques de formació que caldrà portar a terme en les distintes conselleries del Consell de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4720

Data del DOGV
:   26-03-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/2882


Data del document
:   11-03-2004

Organisme emissor
:   Conselleria de Benestar Social

Tipus de document
:   Ordre

Descriptors 

:   * suport econòmic
    * discapacitat físic
    * ajuda pública
    * assignació per estudis

ORDE de 11 de març de 2004, de la Conselleria de Benestar Social, per la qual es convoquen beques dirigides a persones amb discapacitats físiques o sensorials, per a la realització de pràctiques de formació que caldrà portar a terme en les distintes conselleries del Consell de la Generalitat. [2004/2882]
  
L'objectiu del Consell de la Generalitat d'avançar en la integració laboral de les persones amb discapacitat s'ha plasmat en distintes disposicions i programes, sent en la present legislatura una de les seues prioritats bàsiques.
  
La Conselleria de Benestar Social, en el marc de la política dirigida a millorar i aconseguir una millor i major especialització de les persones discapacitades dins de l'àmbit professional i laboral, té com a un dels seus objectius prioritaris la integració laboral de les persones amb discapacitats, físiques o sensorials.
  
Per a l'obtenció d'esta meta, s'ha revelat com un recurs adequat la realització de pràctiques de formació de les persones discapacitades, dins de les distintes institucions o empreses.
  
És per este motiu, pel qual la Conselleria de Benestar Social, en estreta coordinació i col·laboració amb les restants conselleries que componen el Consell de la Generalitat, convoca la concessió de 35 beques perquè persones amb discapacitats físiques o sensorials, puguen accedir a la realització de pràctiques de formació, dins de l'àmbit de l'administració Publica.
  
Esta actuació es troba arreplegada en els objectius i activitats del programa 311.10 «Direcció i Servicis Generals?, amb suficient consignació pressupostària en la Llei de Pressupostos de la Generalitat Valenciana per a l'exercici de 2004.
  
En virtut de les facultats que em conferix el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543 de 14 de juliol del 2003), l'article 35 de la Llei 5/1983, de 30 de desembre, de Govern Valencià (DOGV núm. 138, de 30 de desembre de 1983) i segons el que establix el Decret 108/1992, de 6 de juliol, del Govern Valencià, pel qual es regula la concessió de beques (DOGV núm. 1.827, de 16 de juliol de 1992),
  
ORDENE
  
Article 1
  
Procedir a la convocatòria de concurs públic per a la concessió d'un màxim de 35 beques, dirigides a persones amb discapacitats físiques o sensorials, per a la realització de pràctiques de formació, en les distintes conselleries que integren l'administració de la Generalitat i aprovar les bases que s'adjunten com a annex I, per les quals ha de regir-se esta convocatòria, així com el model de sol·licitud i de declaració responsable que s'inserixen com a annex II i III, respectivament.
  
Article 2
  
Les ajudes tindran un import màxim global de 235.760,00 euros, que s'imputaran a càrrec de l'aplicació pressupostària 27.36.55.5019.505.02.8, línia de subvenció T 2468 del pressupost de la Generalitat per a l'any 2004.
  
Article 3
  
Correspondrà a la Subsecretaria de la Conselleria de Benestar Social la resolució de la convocatòria, així com la facultat d'adoptar les resolucions necessàries per al seu desenrotllament i execució, donant compliment al que disposa l'article quint, apartat h) del Decret 108/ 1992, de 6 de juliol, del Govern Valencià, pel qual es regula la concessió de beques i en la resolució del conseller de Benestar Social de 30 de gener del 2001, sobre delegació de l'exercici de competències en determinats òrgans de la Conselleria.
  
DISPOSICIÓ FINAL ÚNICA
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Contra la present Orde podrà interposar-se recurs de reposició potestatiu davant de la consellera de Benestar Social, en el termini d'un mes des de la seua publicació, segons els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, o directament recurs contenciós administratiu, d'acord amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, dins del termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana.
  
València, 11 de març de 2004
  
La consellera de Benestar Social
  
ALICIA DE MIGUEL GARCÍA
  
ANNEX I
  
Bases de la convocatòria per a la concessió d'un màxim de 35 beques dirigides a persones amb discapacitats físiques o sensorials, per a la realització de pràctiques de formació que caldrà portar a terme en les distintes conselleries del Consell de la Generalitat
  
Primera. Objecte
  
La present convocatòria té per objecte la concessió, d'acord amb els principis de publicitat i concurrència competitiva, d'un màxim de 35 beques per a facilitar la formació complementària, i la realització de pràctiques de capacitació de persones amb discapacitats, físiques o sensorials, en l'àmbit de l'administració Pública de la Generalitat.
  
Segona. Nombre de beques i requisits dels sol·licitants
  
Es convoca un total de 35 beques de formació, destinades a persones amb discapacitats físiques o sensorials, que complisquen els requisits següents:
  
1. Ser espanyol o nacional d'un estat membre de la Unió Europea o nacional d'aquells estats en què, en virtut de tractats internacionals celebrats per la Comunitat Europea i ratificats per Espanya, hi siga d'aplicació la lliure circulació de persones.
  
2. Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.
  
3. Residir en la Comunitat Valenciana.
  
4. Tindre acreditada la qualificació de minusvalidesa per deficiència física o sensorial en un grau igual o superior al 33%.
  
5. Estar en possessió d'una diplomatura o llicenciatura universitària.
  
6. No tindre atorgada, en el moment de la resolució administrativa que resolga la present convocatòria, qualsevol altra beca o ajuda que poguera concedir-se per la mateixa activitat o semblant per qualsevol altre organisme o entitat, bé siga públic o privat.
  
El compliment temporal dels requisits s'entendrà referit a la data de finalització del termini de presentació de sol·licituds.
  
Tercera. Dotació, duració i pagament de les beques
  
La dotació de cada una de les beques és de 842 euros mensuals. Sobre la mencionada quantitat es practicaran les retencions legals oportunes.
  
L'import total de les beques oferides en esta convocatòria ascendix a la quantitat total de 235.760,00 euros.
  
L'import de la beca serà abonat mensualment, per la Conselleria de Benestar Social, amb certificat previ del cap del servici on el becari realitze la pràctica.
  
El període de gaudi de les beques, començarà el dia indicat en la resolució de la present convocatòria, la qual serà publicada en el Diari Oficial de la Generalitat Valenciana, i finalitzarà el 31 de desembre del 2004. No obstant això, el mencionat període podrà prorrogar-se a l'exercici pressupostari de l'any 2005 i fins a un màxim de 12 mesos, inclòs el període de pròrroga, sempre que hi haja consignació pressupostària adequada i suficient en el pressupost de la Generalitat per al mencionat exercici.
  
Quarta. Formalització i termini de presentació de sol·licituds
  
Les persones aspirants a la beca presentaran en el termini de 15 dies hàbils comptadors des de l'endemà de la publicació de la present orde en el Diari Oficial de la Generalitat Valenciana, una sol·licitud, segons el model que es detalla en l'annex II.
  
Els candidats hauran de presentar l'esmentada sol·licitud en el Registre General de la Conselleria (passeig Albereda, 16, de València (46701) o en les direccions territorials de la Conselleria de Benestar Social d'Alacant, Castelló i València (síties al la c/ del Teatre, 37 (03293), Av. Germans Bou, 81 (12750) i Av. Baró de Càrcer, 36 (46388), respectivament) o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant-hi la següent documentació:
  
1. Fotocòpia compulsada de document nacional d'identitat (DNI) o document d'identificació d'estrangeria (NIE)
  
2. En el cas de no tindre la nacionalitat espanyola, documentació suficient que acredite que l'aspirant és nacional d'un estat membre de la Unió Europea o nacional d'aquells estats en què, en virtut de tractats internacionals celebrats per la Comunitat Europea i ratificats per Espanya, siga d'aplicació la lliure circulació de persones.
  
3. Documentació suficient que acredite que l'aspirant residix a la Comunitat Valenciana.
  
4. Certificat de la qualificació de minusvalidesa per deficiència física o sensorial en un grau igual o superior al 33%.
  
5. Documentació adequada que acredite que el candidat té cobertura sanitària.
  
6. Currículum, on es faran constar les dades personals, data i lloc de naixement, domicili a efectes de notificacions, telèfons, correu electrònic, així com les dades acadèmiques i professionals i una fotografia mida carnet de l'aspirant.
  
Els sol·licitants acreditaran les titulacions, els cursos i els mèrits que s'hagen al·legat en el currículum, per mitjà de:
  
- Fotocòpia compulsada del títol, o del depòsit de les taxes per a l'expedició del títol, si escau.
  
- Certificats o acreditacions dels mèrits i cursos al·legats en el currículum.
  
Tots els mèrits que s'al·leguen hauran de ser acreditats documentalment, per mitjà d'original o fotocòpia compulsada, en el moment de presentació de les sol·licituds. No es tindrà en compte cap mèrit al·legat que no estiga justificat documentalment.
  
El compliment temporal dels mèrits s'entendrà referit a la data de finalització del termini de presentació de sol·licituds.
  
Serà causa d'exclusió l'incompliment dels requisits assenyalats en el base segona, així com la no realització de l'entrevista regulada en la base quinta, B).
  
Si la sol·licitud no reunix totes les dades exigides o falta documentació acreditativa, es requerirà l'interessat perquè, en un termini de deu dies naturals, esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició amb resolució prèvia, d'acord amb l'article 71 de la Llei 30/ 1992, de Règim Jurídic de les Administracions Públiques i del Procediment Administratiu Comú.
  
Durant este termini d'esmena no s'admetrà documentació relativa a mèrits que no hagen sigut al·legats durant el termini de presentació de sol·licituds.
  
Quinta. Selecció dels concursants
  
Per a l'examen de sol·licituds de la beca, es constituirà una Comissió Avaluadora, que, d'acord amb les presents bases, portarà a terme el procés de selecció dels aspirants a les beques i elaborarà l'oportuna proposta d'adjudicació d'estes, abans que transcórreguen dos mesos des de la finalització del termini de presentació de les sol·licituds.
  
L'esmentada Comissió adaptarà el seu funcionament al que establix la present convocatòria i, de manera subsidiària, a la Llei 30/ 1992, de Règim Jurídic de les Administracions Públiques i del Procediment Administratiu Comú.
  
Estarà presidida per la secretària general administrativa de la Conselleria de Benestar Social i en formaran part com a vocals:
  
- Els directors/les directores territorials de la Conselleria de Benestar Social, a València, Alacant o Castelló, o persones en qui deleguen.
  
- El cap/la cap d'Àrea d'Integració Social de Discapacitats de la Direcció General d'Integració Social de Discapacitats.
  
- El cap/la cap de l'Àrea de Planificació de la Subsecretaria de Benestar Social.
  
- El cap/la cap del Servici de Formació i Qualitat en Recursos Humans.
  
Actuarà com a secretari un/una tècnic del Servici de Formació i Qualitat en Recursos Humans.
  
Els membres de la Comissió Avaluadora podran ser assessorats, en qualsevol cas, pel personal tècnic o professional que es considere necessari, que podrà assistir amb veu però sense vot.
  
Als efectes organitzatius i a fi d'agilitzar el procés de selecció, els membres de la Comissió podran delegar la seua presència en les reunions que es realitzen i la Comissió Avaluadora podrà dividir-se en subcomissions, bé amb caràcter territorial o bé per agrupació d'expedients, amb un quòrum mínim de tres membres que avaluaran la documentació aportada. Estes actuacions seran incorporades per la Comissió en un acta definitiva.
  
La selecció es portarà a terme a la vista de les circumstàncies personals dels aspirants, considerant-hi tant el seu perfil sociolaboral com l'experiència acreditada. Per a això la Comissió Avaluadora assignarà els punts que a continuació i amb referència als citats aspectes es detallen:
  
A) Trajectòria acadèmica i laboral: fins a 4 punts.
  
B) Entrevista: fins a 6 punts. La Comissió valorarà l'experiència del sol·licitant en funció del seu perfil personal i sociolaboral.
  
La Comissió Avaluadora podrà donar preferència a aquells candidats que no hagen disfrutat anteriorment d'una beca d'este tipus.
  
Sexta. Procediment de selecció
  
El procés de selecció tindrà les següents fases:
  
1a. A la vista dels documents efectivament acreditats, la Comissió Avaluadora valorarà els mèrits que d'aquells es deduïsquen, d'acord amb els criteris i barems establits en la base quinta, A).
  
2a. L'entrevista, que s'avaluarà d'acord amb el que expressa la base quinta, B).
  
Obtinguda la puntuació per la suma dels punts assignats als referits mèrits dels aspirants, s'exposarà la llista provisional, ordenada segons la puntuació obtinguda, al tauler de la conselleria i de les seues direccions territorials, durant 10 dies hàbils per a la fase d'al·legacions.
  
Els supòsits d'empat es resoldran a favor de l'aspirant que presente millor expedient acadèmic.
  
Finalitzat el procés de selecció, la Comissió Avaluadora elaborarà una proposta de concessió de beques que contindrà la relació de beneficiaris i una borsa de reserva, per orde de puntuació, per al cas que s'hi produira alguna renúncia o abandó.
  
Sèptima. Concessió
  
La subsecretària de la Conselleria de Benestar Social dictarà en un termini d'un mes, a partir de la proposta que eleve la Comissió Avaluadora, una resolució en què s'adjudiquen les beques i es constituïsca la borsa de reserva a què es referix la base sèptima.
  
La resolució de concessió es publicarà, dins del termini indicat en el paràgraf anterior, en el Diari Oficial de la Generalitat Valenciana, acte que, d'acord amb els articles 58 i 59 de la Llei 30/1992 de Règim Jurídic de l'Administracions Públiques i del Procediment Administratiu Comú, produirà els efectes de notificació als interessats.
  
Sense perjuí de l'anterior, la resolució s'inserirà als taulers de la Conselleria de Benestar Social i de les direccions territorials de la Conselleria.
  
Octava. Lloc de realització de les pràctiques formatives
  
Els aspirants hauran d'indicar en la seua sol·licitud la província on vullguen realitzar les pràctiques de formació.
  
Estes pràctiques es realitzaran en les dependències administratives de les distintes conselleries de la Generalitat, en les províncies de València, Alacant i Castelló.
  
Posteriorment a la resolució de concessió de les beques, la Comissió Avaluadora, a la vista de les característiques i necessitats específiques d'adaptabilitat que presenten els becaris i tenint en compte el seu perfil formatiu i professional, proposarà l'assignació de les destinacions en les distintes conselleries i dependències administratives, segons la província sol·licitada.
  
Així mateix, la Comissió, tenint en compte la situació sociolaboral dels becaris, així com les disponibilitats dels recursos humans existents, proposarà el personal especialitzat necessari per a facilitar la integració efectiva en l'organització de l'administració pública, per tal de donar millor compliment als fins de la present convocatòria.
  
Novena. Obligacions dels becaris
  
La condició de becari no implica cap vinculació laboral o administrativa amb la Conselleria de Benestar Social i la seua concessió i aprofitament serà incompatible amb el gaudi d'altres beques, ajudes o treballs que suposen concurrència amb l'objecte i dedicació de les presents o que impedisquen el compliment de les obligacions com a becari.
  
Als efectes de verificar el compliment del que disposa l'apartat anterior, les persones adjudicatàries de les beques hauran de presentar, amb anterioritat a la data d'inici del seu compliment, una declaració responsable, el model de la qual figura com a annex III, expressiva de les següents circumstàncies personals:
  
1. Estar al corrent en les obligacions fiscals i complir les bases de la convocatòria i la resta de normes que hi resulten d'aplicació.
  
2. No ser beneficiari de cap altra beca que poguera concedir-se per a la mateixa activitat o semblant.
  
3. No ser beneficiari d'ajudes i no mantindre relació laboral que suposen concurrència amb l'objecte i dedicació de les presents.
  
Seran obligacions dels/les becaris/es:
  
1. Començar el gaudi de la beca el dia que s'assenyale.
  
2. Exercir l'activitat, objecte d'esta convocatòria, davall la supervisió del cap del servici en què realitze la beca, d'acord amb la distribució que organitze l'òrgan que exercix la tutela, amb un horari màxim de 35 hores setmanals.
  
3. Presentar un informe dins dels 15 dies posteriors al terme de cada semestre natural, que contindrà la menció de les activitats i estudis realitzats en el període.
  
La subsecretària de la Conselleria assignarà els becaris a les conselleries respectives.
  
Els caps del servici on exercisca les seues tasques ordenaran les activitats i delimitaran el seu nombre d'hores presencials durant el funcionament dels servicis, perquè quede acreditada la seua assistència, tot això segons els criteris dels seus mateixos servicis i la formació que tinga el becari. A més, programaran les activitats que caldrà desenrotllar en el departament, actuant com a tutor formatiu i avaluaran la seua activitat en la forma que es considere més convenient, atenent-hi a les seues característiques.
  
L'incompliment pel becari o becària de les seues obligacions podrà donar lloc a la privació de la beca pel temps que quedara de gaudi, sense perjuí de les altres responsabilitats que en resultaren exigibles.
  
La subsecretària de la Conselleria de Benestar Social resoldrà les incidències que es produïsquen durant el període de gaudi de les beques, i podrà deixar-les sense efecte, amb consulta prèvia amb la conselleria on estiga destinat el becari i, en tot cas, amb audiència prèvia a l'interessat, en els següents casos:
  
1. Incompliment, sense causa que ho justifique, de les obligacions establides en la present convocatòria.
  
2. No realitzar l'activitat que va motivar la concessió.
  
3. Deixar de reunir els requisits exigits en la present convocatòria.
  
Davant de les incidències, renúncies, abandons o incompliments que deixen vacant una beca, es procedirà a cobrir-la segons l'orde establit en la borsa de reserva que resulte del procés de selecció.
  
En el cas d'existir disponible pressupostari suficient, la subsecretària de la Conselleria podrà disposar l'assignació de noves beques d'acord amb la borsa de reserva prioritzada existent.
  
La Conselleria de Benestar Social es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
  
Deu. Assegurança d'accidents